Bevezető

	Szöveggyűjteményünk célja az, hogy elsődleges forrásokból vett szemelvények közlésével segítse az olvasó számára a neveléstörténet egyes témaköreinek elmélyültebb tanulmányozását. A szemelvények műfaja sokszínű: versrészletek éppúgy megtalálhatók közöttük, mint iskolaszabályzatok, diákfeljegyzések, erkölcsi útmutatók, törvények. De bekerültek a válogatásba a neveléssel, oktatással, iskolával, foglalkozó jól ismert filozófusok, pedagógusok és írók műveiből vett részletek is – Platóntól egészen Ivan Illichig…. A források így bizonyos értelemben keresztmetszetét adják több ezer év kulturális örökségének is.
	A kötet szervesen kapcsolódik neveléstörténeti tankönyvünkhöz, pontosan követi annak szerkezetét, logikai rendjét, egyes fejezeteinek tartalmát.	A tájékozódást egyszerűsíteni kívántuk azzal, hogy a neveléstörténeti tankönyv legújabb kiadása szövegének megfelelő helyein utalásokat helyeztünk el a szöveggyűjteményben található forrásokra. Annak érdekében, hogy a forrásgyűjtemény önmagában is értelmezhető egészet alkosson, az egyes szemelvények elé általában néhány soros ismertető szöveg került. Ez nem pótolja a tankönyv tartalmilag kapcsolódó helyeinek ismeretanyagát, de megkönnyítheti az elsődleges tájékozódást. 
  	A forrásszövegben szögletes zárójelben olvasható beszúrások minden esetben a szerkesztők magyarázó-értelmező betoldásai. A hosszabb szemelvényeket általában tagoltuk, alfejezetekre bontottuk, és esetenként olyan alcímekkel láttuk el, amelyek utalnak a következő rész tartalmára. Mindezekkel az olvasóknak kívántunk segíteni. Végső soron azt szeretnénk elérni, hogy a neveléstörténetet tanulmányozó olvasók könnyebben megismerkedhessenek az elmúlt korok pedagógiai irányzataival, tanáraival, tanulóival és iskoláival.

A szerkesztők